Какво стана след удара на САЩ по Сирия - Свят - Америка
Мнения за Трета Световна война заляха потока след изстреляните тази нощ ракети от САЩ по сирийската военна база "Шейрат", от която се твърди, че са излетели самолетите, извършили химическата атака в малкото градче Хан Шейхун във вторник. При нея загинаха много деца и жени.  Изстрелването е извършено от два американски самолетоносача в Средиземно море около 3-4 часа българско време. Към момента се съобщава за пет жертви. Официално, Дамаск обвини САЩ и заяви, че чрез тази база се борят с "Ислямска държава".  Вижте в ГАЛЕРИЯТА УДАРИТЕ ОТ САМОЛЕТОНОСАЧИТЕ Израелският премиер Бенямин Нетаняху приветства "твърдото послание", отправено срещу Башар Асад от САЩ и демонстрира "тоталната" си подкрепа. Той пожела то да бъде чуто "не само в Дамаск, но и в Техеран, и в Пхенян и другаде", се казва в съобщение на кабинета на израелския премиер. Все още няма официална реакция на Русия освен първата такава от руския посланик Владимир Сафронков след заседанието при закрити врата на СС на ООН. „Ако има военни действия, цялата отговорност ще легне на раменете на тези, които са инициирали такова трагично и съмнително предприятие”, заяви той.  Междувременно Боливия поиска свикването на извънредно заседание на Съвета за сигурност на ООН във връзка с извършените ракетни удари на САЩ по Сирия. В същото време петролът поскъпна на азиатските пазари. Президентът Доналд Тръмп лично е уведомил лично гостуващия в САЩ китайски държавен глава Си Цзинпин за ракетната атака срещу Сирия, предаде АФП, като се позова на източник от американската администрация. Вчера Тръмп и Си се срещнаха за пръв път в резиденцията на американския милиардер в Мар а Лаго, Флорида. Разговорите между двамата започнаха в четвъртък вечерта и ще продължат в петък.  Сирийската опозиция възприема ракетните удари като важна реакция на САЩ, която праща на режима в Дамаск послание, че не може да действа безнаказано. Това заяви пред ДПА активист на опозицията. "Това е много важна американска реакция и нека да кажем, че това ще бъде началото да се казва на този режим, че той не може да остане ненаказан", каза Ахмед Рамадан, ръководител на пресслужбата на Сирийската национална коалиция.